dyse
Store norske leksikon,Teknologi og industri,Teknologi
Dyse er et traktformet rør som brukes til å regulere gjennomstrømming av væske eller gass som står under trykk.
I maskiner av større format brukes dyser som ledeapparat for væske- eller gasstråler i for eksempel vann-, damp- og gassturbiner, jetmotorer og raketter, der strålens trykkenergi omsettes til bevegelsesenergi på mest mulig gunstig måte. Typer  Vanndyser (for eksempel i peltonturbiner) har et jevnt avtagende strømningstverrsnitt mot utløpet, der vannhastigheten er størst. I normale damp- eller gassdyser avtar også strømningstverrsnittet i den første del av dysen, inntil lydhastigheten i vedkommende medium nås (cirka 340 m per sekund for luft av 20 °C). Det tilsvarende trykk kalles kritisk trykk (cirka 0,5 ganger begynnelsestrykket).Selv om mottrykket etter dysen gjøres lavere enn det kritiske trykk, er den maksimale massestrømmen gjennom dysen den samme. Ønsker man en utstrømningshastighet større enn lydhastigheten, må dysen utstyres med en traktformet utvidelse, diffusor, etter det trangeste tverrsnittet. Diffusoren må utformes slik at hastigheten øker jevnt og uten at strålen løsner fra diffusorveggen, det vil si utvidet dyse eller laval-dyse (etter Gustaf de Laval). Diffusorens strømningstverrsnitt må vokse i strømretningen, fordi hastighetsøkningen ved trykkfall under det kritiske trykk er forholdsvis mindre enn økningen av gassens spesifikke volum. Laval-dysen kan også brukes ved så små trykkfall at lydhastigheten ikke oppnås. Utstrømningshastigheten er da på samme måte som i vanlige dyser bestemt ved det totale trykkfall i dysen så lenge dette er lite. Men da strømningshastigheten ved innsnevringen er større enn ved utløpet, vil man når trykkfallet øker, nærme seg lydhastigheten omkring innsnevringen, og dermed hindres ytterlig økning av gjennomstrømningen. Fenomenet anvendes ved avsperringsorganer i dampledninger, styringsorganer for dampmaskiner, ved skorsteiner, ventilasjonsanlegg og ved mengdemålinger (venturimåler) til transport av større væskemengder ved forholdsvis små trykkdifferanser. Måledyser er godt avrundede dyser eller tynne plater (blender) med sylindriske åpninger som er konisk utvidet på utstrømningssiden i standardiserte former. De anvendes i forbindelse med differensialmanometre med kvikksølv- eller vannfylling for måling av gjennomstrømmende gass-, damp- eller væskemengder.Venturimåleren, eller -meteret er et eksempel på denne typen måledyser. Se også gjennomstrømningsmåler.